M การเงินแน่น ได้เปรียบช่วงศก.ชะลอตัวจับตาช่องทางซื้อกิจการเพิ่ม เป้า 65 บาท
โบรกฯลดราคาเป้าหมาย M หลังการบริโภคยังไม่ฟื้นตัว ขณะที่การเติบโตของยอดขายสาขาเดิมปรับลงต่อเนื่อง แต่ยังแนะนำซื้อ ด้วยฐานะการเงินที่แข็งแกร่ง ทำให้ได้เปรียบในภาวะศก.ชะลอตัว เป็นโอกาสดีในการซื้อกิจการอื่น 
16 ก.ย. 2558

บล.ซีไอเอ็มบี (ประเทศไทย) ระบุในบทวิเคราะห์ (16 ก.ย.) ว่า การบริโภคยังไม่ฟื้นตัว ขณะที่การเติบโตของยอดขายสาขาเดิม (SSSG) สำหรับบริษัท เอ็มเค เรสโตรองต์ กรุ๊ป จำกัด (มหาชน) หรือ M ยังคงเป็นภาพการปรับตัวลดลงต่อเนื่องในไตรมาส 3/15 ทั้ง Mk suki และ Yayoi โดย เดือน ส.ค. SSSG MK suki ลดลง 17% จากช่วงเดียวกันในปีก่อน จากผลกระทบระเบิดราชประสงค์ และเศรษฐกิจชะลอตัว
ด้านการบริโภคในประเทศยังคงชะลอตัว ทั้งกรุงเทพและต่างจังหวัด รอมาตรการกระตุ้นเศรษฐกิจของรัฐบาล โดยคาดหวังว่ามาตรการกระตุ้นเศรษฐกิจจะส่งผลให้การบริโภคกลับมาดีขึ้นในครึ่งปีแรกของปี 2016
อย่างไรก็ตาม ด้วยฐานะการเงินที่แข็งแกร่ง ทำให้บริษัทเป็นผู้ได้เปรียบในภาวะเศรษฐกิจชะลอตัว เป็นโอกาสดีสำหรับบริษัทในการซื้อกิจการอื่น ฝ่ายวิจัยปรับประมาณ EPS ในปี 15-17 ลง 3-5% รวมทั้งปรับราคาเป้าหมายลงจาก 68 บาท เป็น 65 บาท ยังคงแนะนำซื้อ มีอัพไซด์ 14%